**COMUNICAT**

**24.10.2024**

Ziua de 25 octombrie a fiecărui an a fost declarată de către Comisia Europeană și Consiliul Europei **”Ziua Europeană a Justiției Civile”.**

Ziua Europeană a Justiției Civile are scopul de a apropia justiția de cetățeni, de a-i ajuta să fie mai bine informați cu privire la drepturile lor și modalitatea de funcționare a justiției de zi cu zi, îngăduind acestora să îi înțeleagă mai bine mecanismele. Consiliul Europei și Comisia Europeană reamintesc, prin această sărbătoare, că justiția este, cu precădere, un serviciu pentru cetățeni.

**Cu acest prilej, Tribunalul București îi invită pe toți cei interesați, inclusiv elevi și studenți dornici să afle aspecte practice ale înfăptuirii justiției, la data de 25.10.2024, în intervalul orar 09:30 – 14:00, la manifestarea anuală a *”ușilor deschise”*.**

Agenta evenimentului cuprinde vizitarea instanței, a compartimentelor auxiliare și prezentarea atribuțiilor acestora, precum și informarea celor interesați cu privire la circuitul dosarelor, etapele procesuale până la soluționarea cauzelor, accesarea dosarului electronic, accesarea portalului Tribunalului București de la infokiosc-urile puse la dispoziția publicului.

Accesul persoanelor interesate se va realiza pe la intrarea principală din **Bulevardul Unirii nr. 37, sectorul 3**, pe baza documentelor de identitate. Vizitatorii vor fi preluați de la Biroul de Informare și Relații Publice (parter, camera 062) de către persoanele desemnate a face parte din grupul de organizatori.

**CONDUCEREA ADMINISTRATIV-JUDICIARĂ A TRIBUNALULUI BUCUREȘTI**